**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2022-03-08 Nr. T-3

Posėdžio data – 2022 m. kovo 1 d. Posėdis vyksta nuotoliniu būdu realiuoju laiku elektroninių ryšių priemonėmis.

Posėdžio pirmininkas – V. Grubliauskas, Savivaldybės meras.

Posėdžio sekretorius – M. Vitkus, Savivaldybės tarybos ir mero sekretorius.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 26 Tarybos nariai, nedalyvauja: E. Andrejeva, V. Dambrauskas, E. Mantulova, J. Simonavičiūtė, A. Tuma. Posėdyje dalyvaujančių Tarybos narių sąrašas pridedamas (priedas).

V. Grubliausko siūlymu Tarybos nariai tylos minute pagerbia žuvusiuosius Ukrainoje.

SVARSTYTA. Darbotvarkės tvirtinimas.

 Grubliauskas praneša, kad sudarytoje darbotvarkėje yra 3 klausimai:

1. Dėl bendradarbiavimo sutarties nutraukimo. Pranešėjas V. Grubliauskas.

2. Dėl bendradarbiavimo sutarties nutraukimo. Pranešėjas V. Grubliauskas.

3. Dėl bendradarbiavimo sutarties nutraukimo. Pranešėjas V. Grubliauskas.

V. Grubliauskas siūlo apsispręsti dėl darbotvarkės patvirtinimo. Balsavimu (už – 24,
prieš – 0, susilaiko – 0) darbotvarkė patvirtinta.

PATVIRTINTA DARBOTVARKĖ:

1. Dėl bendradarbiavimo sutarties nutraukimo. Pranešėjas V. Grubliauskas.

2. Dėl bendradarbiavimo sutarties nutraukimo. Pranešėjas V. Grubliauskas.

3. Dėl bendradarbiavimo sutarties nutraukimo. Pranešėjas V. Grubliauskas.

1. SVARSTYTA. Bendradarbiavimo sutarties nutraukimas.

Pranešėjas – V. Grubliauskas, Savivaldybės meras, pristato sprendimo projektą, kuriuo siekiama nutraukti Klaipėdos miesto savivaldybės bendradarbiavimo sutartį su Čerepoveco miestu (Rusijos Federacija), pasirašytą 1992 m. rugpjūčio 5 d.

J. Šeršniovas sako, kad daug Rusijos žmonių nepalaiko karo, todėl, galbūt, būtų galimybė ne nutraukti bendradarbiavimo sutartis, bet pristabdyti jų galiojimą.

A. Kaveckis nepritaria A. Šeršniovo siūlymui ir siūlo nutraukti bendradarbiavimo sutartis, pritarti sprendimo projektui.

V. Senčila sako, kad neturi būti jokių kompromisų.

N. Puteikienė pritaria sprendimo projektui, siūlo nutraukti visus ryšius su Rusijos režimu.

NUSPRĘSTA. Pritarti sprendimo projektui. Priimti sprendimą dėl bendradarbiavimo sutarties nutraukimo:

„1. Nutraukti Klaipėdos miesto savivaldybės bendradarbiavimo sutartį su Čerepoveco miestu (Rusijos Federacija), pasirašytą1992 m. rugpjūčio 5 d.

2. Skelbti šį sprendimą Klaipėdos miesto savivaldybės interneto svetainėje.“.

BALSUOTA: už – 25, prieš – 0, susilaiko – 1.

2. SVARSTYTA. Bendradarbiavimo sutarties nutraukimas.

Pranešėjas – V. Grubliauskas, Savivaldybės meras, pristato sprendimo projektą, kuriuo siekiama nutraukti Klaipėdos miesto savivaldybės bendradarbiavimo sutartį su Kaliningrado miestu (Rusijos Federacija), pasirašytą 1993 m. balandžio 6 d.

NUSPRĘSTA. Pritarti sprendimo projektui. Priimti sprendimą dėl bendradarbiavimo sutarties nutraukimo:

„1. Nutraukti Klaipėdos miesto savivaldybės bendradarbiavimo sutartį su Kaliningrado miestu (Rusijos Federacija), pasirašytą1993 m. balandžio 6 d.

2. Skelbti šį sprendimą Klaipėdos miesto savivaldybės interneto svetainėje.“.

BALSUOTA: už – 25, prieš – 0, susilaiko – 1.

3. SVARSTYTA. Bendradarbiavimo sutarties nutraukimas.

Pranešėjas – V. Grubliauskas, Savivaldybės meras, pristato sprendimo projektą, kuriuo siekiama nutraukti Klaipėdos miesto savivaldybės bendradarbiavimo sutartį su Mogiliovo miestu (Baltarusijos Respublika), pasirašytą 1997 m. rugpjūčio 3 d.

 NUSPRĘSTA. Pritarti sprendimo projektui. Priimti sprendimą dėl bendradarbiavimo sutarties nutraukimo:

„1. Nutraukti Klaipėdos miesto savivaldybės bendradarbiavimo sutartį su Mogiliovo miestu (Baltarusijos Respublika), pasirašytą 1997 m. rugpjūčio 3 d.

2. Skelbti šį sprendimą Klaipėdos miesto savivaldybės interneto svetainėje.“.

BALSUOTA: už – 25, prieš – 0, susilaiko – 1.

V. Grubliauskas pristato protokolinį pavedimą, kuriuo atsižvelgdamas į Rusijos Federacijos karinius veiksmus Ukrainos atžvilgiu, siūlo Klaipėdos miesto savivaldybės tarybai priimti protokolinį pavedimą, pavedant Klaipėdos miesto savivaldybės administracijos direktoriui:

„1. Ieškoti ir nagrinėti Klaipėdos miesto savivaldybės administracijos ir bendrovių bei įstaigų, kurių savininkė ir (ar) akcininkė yra Klaipėdos miesto savivaldybė, galimybes suteikti paramą Ukrainai;

2. Ieškoti galimybių įprasminti Odesos (Ukraina) miesto vardą Klaipėdos miesto savivaldybės teritorijoje.“.

A. Vaitkus pristato frakcijos „Klaipėdiečiams“ kreipimąsi į Klaipėdos miesto merą ir Tarybos narius (pridedama). Informuoja, kad frakcija pritaria ir didžiajai daliai N. Puteikienės deklaracijoje išvardintų siūlymų, juos siūlo įtraukti į darbo grupės nagrinėjamų klausimų visumą.

V. Grubliausko siūlymu, bendru sutarimu, pritarta siūlymui priimti protokolinį pavedimą: pavesti Klaipėdos miesto savivaldybės administracijos direktoriui:

„1. Ieškoti ir nagrinėti Klaipėdos miesto savivaldybės administracijos ir bendrovių bei įstaigų, kurių savininkė ir (ar) akcininkė yra Klaipėdos miesto savivaldybė, galimybes suteikti paramą Ukrainai;

2. Ieškoti galimybių įprasminti Odesos (Ukraina) miesto vardą Klaipėdos miesto savivaldybės teritorijoje.“.

N. Puteikienė pristato protokolinį pavedimą, kuriuo atsižvelgiant į Rusijos Federacijos karinius veiksmus Ukrainos atžvilgiu, siūlo Klaipėdos miesto savivaldybės tarybai priimti protokolinį pavedimą, pavedant Klaipėdos miesto savivaldybės administracijos direktoriui:

„Skubos tvarka parengti sprendimą dėl Mogiliovo gatvė pavadinimo pakeitimo, suteikiant jai Odesos (Ukraina) miesto vardą.“.

V. Grubliauskas siūlo tiek frakcijos „Klaipėdiečiams“, tiek N. Puteikienės siūlymus, ta dalimi, kuri liečia Mogiliovo gatvę ir Odesos vardą, svarstyti šį ketvirtadienį Žymių žmonių, istorinių datų, įvykių įamžinimo ir gatvių pavadinimų suteikimo komisijoje.

A. Cesiulis siūlo frakcijos „Klaipėdiečiams“ atstovui ir N. Puteikienei savo siūlymus pristatyti Žymių žmonių, istorinių datų, įvykių įamžinimo ir gatvių pavadinimų suteikimo komisijoje.

A. Kontautas sako, kad pritaria siūlymui keisti Mogiliovo gatvės pavadinimą, tačiau nepritaria jos pervardinimui į Odesos gatvės pavadinimą. Mano, kad Odesos gatvės pavadinimas labiau tiktų Danės upės krantinei.

N. Puteikienė pristato deklaraciją „Dėl Rusijos invazijos Ukrainoje pasmerkimo“ (pridedama). Informuoja, kad A. Kaveckis pasiūlė deklaraciją papildyti dar vienu punktu: „uždrausti bet kokį rusiškų ir Rusijos rinkai skirtą prekių judėjimą per Klaipėdos valstybinį jūrų uostą tranzitu į Rusiją, Baltarusiją ir Putino režimui pritariančias rinkas.“.

Posėdžio pabaiga – 16.15 val.

Savivaldybės meras Vytautas Grubliauskas

Savivaldybės tarybos ir mero sekretorius Modestas Vitkus

V. Palaimienė,

2022-03-07